Príloha č. 7 Súťažných podkladov

|  |
| --- |
| **KRITÉRIUM NA VYHODNOTENIE PONÚK – PRAVIDLÁ NA JEHO UPLATNENIE**  **Zabezpečenie externých audítorských služieb na programe cezhraničnej spolupráce Interreg VI-A Slovensko – Rakúsko 2021 – 2027** |

**Kritériá na vyhodnotenie ponúk:**

Hlavným kritériom na vyhodnotenie ponúk je v zmysle § 44 ods. 3 písm. c) zákona **najnižšia ponúknutá „Celková cena za poskytnutie audítorských služieb“ vyjadrená v EUR s DPH,** uvedená v návrhu na plnenie kritéria, v zmysle Prílohy č. 4 týchto súťažných podkladov.

„Celková cena za poskytnutie audítorských služieb“ vyjadrená v EUR s DPH predstavuje sumu nákladov na zabezpečenie činností vykonávaných v zmysle Opisu predmetu zákazky, pričom je stanovená ako súčet ponúknutých jednotkových cien za jednotlivé audítorské služby vynásobených predpokladaným počtom jednotlivých audítorských služieb poskytnutých počas obdobia realizácie zákazky. Jednotlivými audítorskými službami, z ktorých pozostáva „Celková cena za poskytnutie audítorských služieb“ sú “vykonanie jedného systémového auditu“ a „overenie výdavkov jedného partnera projektu“. Verejný obstarávateľ predpokladá počas obdobia realizácie zákazky zadať úspešnému uchádzačovi vykonanie dvoch systémových auditov a overenie výdavkov 20 partnerov projektu. Skutočný počet poskytnutých audítorských služieb počas obdobia realizácie zákazky bude závisieť od objednaného, a skutočne a riadne zrealizovaného plnenia v rámci tejto zákazky. „Celková cena za poskytnutie audítorských služieb“ v EUR s DPH zahŕňa všetky náklady, ktoré úspešnému uchádzačovi vzniknú v súvislosti s realizáciou predmetu zákazky.

**Pravidlá na uplatnenie hlavného kritéria:**

Každý člen komisie s právom vyhodnocovať ponuky bude brať do úvahy len číselnú hodnotu **„Celkovej ceny za poskytnutie audítorských služieb v EUR s DPH“**, ktorú uchádzačdoplní **do elektronického formulára systému JOSEPHINE a do Návrhu na plnenie kritéria** podľa Prílohy č. 4 týchto súťažných podkladov.

Člen komisie s právom vyhodnocovať ponuky zostaví poradie ponúk nasledujúcim spôsobom:

Ponuka s najnižšou „Celkovou cenou za poskytnutie audítorských služieb v EUR s DPH“ bude označená ako **prvá v poradí**. Ponuka s druhou najnižšou „Celkovou cenou za poskytnutie audítorských služieb v EUR s DPH“ bude označená ako **druhá** v poradí, ponuka s treťou najnižšou „Celkovou cenou za poskytnutie audítorských služieb v EUR s DPH“ bude označená ako **tretia** v poradí, atď.

Všetky ceny, ako aj návrh na plnenie kritérií uvedené v ponuke uchádzača podľa týchto súťažných podkladov musia byť zaokrúhlené v zmysle matematických pravidiel s presnosťou na **dve desatinné miesta.**

**Pravidlá na uplatnenie** **pomocného sociálneho kritéria:**

V prípade rovnosti posudzovaných „Celkových cien za poskytnutie audítorských služieb“ vyjadrených v EUR s DPH u viacerých uchádzačov, verejný obstarávateľ určí ich poradie na základe pomocného sociálneho kritéria, ktorým je **percentuálny podiel zamestnancov uchádzača, ktorí spĺňajú definíciu znevýhodneného uchádzača o zamestnanie podľa § 8 ods. 1 písm. b), g) a h) zákona č. 5/2004 Z. z. o službách zamestnanosti a o zmene a doplnení niektorých zákonov (ďalej len „zákon o službách zamestnanosti“) na celkovom počte zamestnancov uchádzača** v čase uverejnenia oznámenia o vyhlásení verejného obstarávania vo vestníku EÚ (ďalej len „percentuálny podiel zamestnávaných znevýhodnených osôb“), vyjadrený s presnosťou na dve desatinné miesta.

Percentuálny podiel zamestnávaných znevýhodnených osôb bude vypočítaný ako **podiel** súčtu zamestnávaných znevýhodnených osôb uchádzačom, ktorí spĺňajú definíciu znevýhodneného uchádzača o zamestnanie podľa § 8 ods. 1 písm. b), g) a h) zákona o službách zamestnanosti a celkového počtu zamestnancov uchádzača v čase uverejnenia oznámenia o vyhlásení verejného obstarávanie vo vestníku EÚ, vynásobený číslom 100.

V prípade využitia pomocného sociálneho kritéria sa tak vyššou v poradí stane ponuka, ktorou uchádzač preukáže, že zamestnáva **vyšší** percentuálny podiel znevýhodnených uchádzačov o zamestnanie na celkovom počte zamestnancov uchádzača v čase uverejnenia oznámenia o vyhlásení verejného obstarávania vo vestníku EÚ. **Údaje sa týkajú výlučne zamestnancov, ktorých vedie uchádzač v pracovnom pomere na určitú dobu alebo na neurčitý čas podľa § 48 zákona č. 311/2001 Z. z. Zákonník práce, alebo zamestnancov v ekvivalentnom pracovnom pomere podľa príslušnej národnej legislatívy.** Za ekvivalentný pracovný pomer sa bude považovať pracovný pomer vzniknutý na základe dohody alebo zmluvy v súlade s príslušnou národnou legislatívou, ktoré sú ekvivalentné k pracovnej zmluve uzavretej na určitú dobu alebo neurčitý čas podľa § 48 zákona č. 311/2001 Z. z. Zákonník práce.

Pre účely požadovaného stanovenia počtu zamestnancov uchádzač uvedie údaj o počte zamestnancov v pracovnom pomere, ktorí spĺňajú definíciu podľa § 48zákona č. 311/2001 Z. z.Zákonník práce. Uchádzač do počtu zamestnancov započíta zamestnancov, s ktorými má uzavretú pracovnú zmluvu (pracovný pomer) na určitú dobu alebo neurčitý čas, alebo zamestnancov v ekvivalentnom pracovnom pomere podľa príslušnej národnej legislatívy. Za ekvivalentný pracovný pomer sa bude považovať pracovný pomer vzniknutý na základe dohody alebo zmluvy v súlade s príslušnou národnou legislatívou, ktoré sú ekvivalentné k pracovnej zmluve uzavretej na určitú dobu alebo neurčitý čas podľa § 48 zákona č. 311/2001 Z. z. Zákonník práce. Do údaju o počte zamestnancov uchádzač neuvedie osoby, s ktorými nemá uzavretú pracovnú zmluvu, alebo zmluvu ekvivalentnú pracovnej zmluve v zmysle príslušnej národnej legislatívy (napr. neuvedie pracovnoprávny vzťah na základe uzatvorených dohôd o prácach vykonávaných mimo pracovného pomeru).

V prípade **rovnosti percentuálneho podielu zamestnávaných znevýhodnených osôb** v rámci tohto pomocného sociálneho kritéria u viacerých uchádzačov rozhodne o poradí uchádzačov ponuka, v rámci ktorej bude uchádzač deklarovať zamestnávanie vyššieho percentuálneho podielu zamestnancov podľa **§ 8 ods. 1 písm. h)** zákona o službách zamestnanosti v pomere k celkovému počtu zamestnancov uchádzača v čase uverejnenia oznámenia o vyhlásení verejného obstarávanie vo vestníku EÚ. V prípade rovnosti počtu osôb podľa uvedeného písm. h) rozhodne o poradí uchádzačov ponuka, v rámci ktorej bude uchádzač deklarovať zamestnávanie vyššieho percentuálneho podielu zamestnancov **podľa § 8 ods. 1 písm. g)** zákona o službách zamestnanosti v pomere k celkovému počtu zamestnancov uchádzača v čase uverejnenia oznámenia o vyhlásení verejného obstarávanie vo vestníku EÚ. V prípade rovnosti počtu osôb podľa uvedeného písm. g) rozhodne o poradí uchádzačov ponuka, v rámci ktorej bude uchádzač deklarovať zamestnávanie vyššieho percentuálneho podielu zamestnancov **podľa § 8 ods. 1 písm. b)** zákona o službách zamestnanosti v pomere k celkovému počtu zamestnancov uchádzača v čase uverejnenia oznámenia o vyhlásení verejného obstarávanie vo vestníku EÚ.